Eug(enius) episcopus s(eruus) s(eruorum) dei. Dilecto filio nobili uiro duci Burgundiae salutem. Quanto diuinae dispositionis clementia maiora tibi concessit et te amplius in sublime prouexit, tanto magis ecclesias et ecclesiasticas personas et pauperes Christi debes diligere et eos attenta sollicitudine a prauorum hominum incursibus defensare. Sed sicut accepimus, unde ualde dolemus, contraria operaris. Dilectos siquidem filios nostros Vizeliacensis monasterii fratres duris uexationibus inquietas et homines eorum cum rebus suis capi iussisti, eosdem quoque fratres more hostium per tuum nuncium diffidasti. Nos siquidem de te talia minime sperabamus. Quia igitur hec fieri in perniciem animae tuae manifeste cognoscimus et monasterio, quod beati Petri iuris existit, deesse non possumus nec debemus, per presentia tibi scripta mandamus, quatinus predictis fratribus de dampnis et illatis iniuriis condigne satisfacias et de cetero eis nulla grauamina inferas, immo tanquam aecclesiae catholice deuotus filius et iusticie amator eisdem fratribus et aliis religiosis uiris et ecclesiasticis personis in suis necessitatibus studeas subuenire. Si uero contra eosdem fratres aliquam questionem habere confidis, in presentia uenerabilis fratris nostri Hu(gonis) Altisiodorensis episcopi quod iusticia dictauerit poteris obtinere. Cum igitur ab eo fueris euocatus, eius presentiam adeas et quod ipse inter uos iudicauerit, firmiter suscipias et obserues. Verum si nostris mandatis obedire contempseris, manus beati Petri in te proculdubio extendetur. Dat Signie VIIII Kal. Nouembris.